জংলি ২০২৫ সালের একটি বাংলা ভাষার বাংলাদেশী রোমাঞ্চকর নাট্য চলচ্চিত্র। পরিচালনা করেছেন এম রাহিম। আজাদ খানের গল্পে চিত্রনাট্য যৌথভাবে লিখেছেন মেহেদী হাসান ও সুকৃতি সাহা। প্রধান চরিত্রে অভিনয় করেছেন সিয়াম আহমেদ, শবনম বুবলী ও প্রার্থনা ফারদিন দীঘি। যা ২০২৫ সালের ঈদুল ফিতরে প্রেক্ষাগৃহে মুক্তি পেয়েছে  এবং দর্শকদের থেকে ভালো প্রতিক্রিয়া পেয়েছে।  ২০২৪ সালের শুরুতে চিত্রধারণ শুরু হয় এবং ২৯ মার্চে সিয়ামের জন্মদিনে তার প্রথম দর্শন প্রকাশ করা হয়। চলচ্চিত্রটির সঙ্গীত পরিচালনা করেছেন প্রিন্স মাহমুদ।   কাহিনী  জনি ভার্সিটিতে পড়ে। ভার্সিটিতে মারামারি করার জন্য তার দুর্নাম আছে। বাবা একই বিশ্ববিদ্যালয়ের শিক্ষক। সেই বিবেচনায় তাকে ছাড় দেওয়া হয় বারবার। তবে জনির এই বেপরোয়া আচরণের পেছনে রয়েছে তার বাবার সঙ্গে দূরত্ব। দুর্ঘটনায় মায়ের মৃত্যুর জন্য তাকেই দায়ী করে বাবা। তারই ভার্সিটিতে পড়া নূপুরকে ভালোবাসে জনি। তাকে আঁকড়ে ধরে নতুন করে বাঁচতে চায়। কিন্তু বিধি বাম! অপ্রত্যাশিতভাবে একদিন অন্যদিকে মোড় নেয় সে সম্পর্ক। সবকিছু ছেড়ে তাই সে বের হয়ে যায়, হয়ে ওঠে সত্যিকার অর্থেই ‘জংলি’, কোনো কিছুই যাকে আর ছুঁতে পারে না। সেই জংলির জীবনে উড়ে এসে জুড়ে বসে এক ছোট্ট মেয়ে, পাখি। কিন্তু পাখিকে তার জীবনে চায় না জংলি। শেষ পর্যন্ত পাখি কি পারে জংলির মন বদলাতে? নাকি জংলি জংলিই থেকে যায়?  অভিনয়শিল্পী  সিয়াম আহমেদ - মেহেদী হাসান “জনি”/জংলি চরিত্রে  শবনম বুবলি - ডাঃ তিথি, একজন ইন্টার্ন ডাক্তার ও পরবর্তীকালে জনির স্ত্রী  প্রার্থনা ফারদিন দীঘি - নূপুর, জনির প্রাক্তন প্রেমিকা  নৈঋতা হাসিন রৌদ্রময়ী - পাখি চরিত্রে  শহীদুজ্জামান সেলিম - ব্যারিস্টার শারাফাত চৌধুরী, একজন জ্যেষ্ঠ আইনজীবী  রাশেদ মামুন অপু - সুজন শাহ, ভাইরাল বিডির সাংবাদিক  মনির আহমেদ শাকিল - প্রফেসর জাভেদ, জনির বাবা ও ইউআইইউ'র অধ্যাপক  আয়মন শিমলা - লিজা  আরফান মৃধা শিবলু - জনির পক্ষের আইনজীবী  সুব্রত ফারদিন - তিথির বাবা  সোহেল খান - গ্যারেজ মালিক  দিলারা জামান - তিথির দাদি  জিয়াউল হাসান কিসলু - ইউআইইউ'র প্রক্টর  জাহিদ ইসলাম - দোকানদার ও আদালতে জনির বিরুদ্ধে সাক্ষীদাতা  গুলশান আরা আহমেদ - তিথির মা  শেখ রাতুল রহমান - রবিন, নূপুরের বাগদত্তা  ইহতিশাম আহমেদ - দুর্জয়, পুলিশ কর্মকর্তা  এম আই জুয়েল - বাস কন্ডাক্টর  নির্মাণ ২০২৪ সালের শুরুতে চিত্রধারণ শুরু হয়। পর্যায়ক্রমে ঢাকা ও মানিকগঞ্জের বিভিন্ন জায়গায় চিত্রধারণের কাজ চলে।  সঙ্গীত চলচ্চিত্রটির সঙ্গীত পরিচালনা ও গীত রচনা করেছেন প্রিন্স মাহমুদ। এছাড়া একটি গানের সুর করেছেন অভিষেক সাহা এবং গীত রচনা করেছেন সোমনাথ কর ও মেহেদী হাসান মুন। "নান্টু ঘটক ২.০" গানটির মূল কথা ও সুর আরমান খানের, যার রিমিক্স সঙ্গীত করেছে এপিরাস। ছয়টি গানে কণ্ঠ দিয়েছেন তাহসান রহমান খান, আতিয়া আনিশা, ইমরান মাহমুদুল, দিলশাদ নাহার কনা, হাবিব ওয়াহিদ, কৌশিকী সেন, কৃষ্ণেন্দু ও রোকসানা বেগম।  মুক্তি চলচ্চিত্রটি ২০২৪ সালে বেশ ক’বার ঘোষণা এলেও শেষ পর্যন্ত বিভিন্ন জটিলতার কারণে আর মুক্তি পায়নি। পরিশেষে ২০২৫ সালে ৩১শে মার্চ ঈদুল ফিতর উপলক্ষে বরবাদ, চক্কর ৩০২, দাগি, জ্বীন ৩ ও অন্তরাত্মার সাথে সংঘর্ষে বাংলাদেশের প্রেক্ষাগৃহে মুক্তি পায়।  ২০২৫ সালের ২২শে ফেব্রুয়ারি একটি প্রি টিজারে চলচ্চিত্রটি মুক্তির ঘোষণা প্রকাশ করা হয়। এবং পরবর্তীতে যথাক্রমে সিনেমার গান, টিজার এবং ট্রেলার মুক্তি পায়। ২০২৫ সালের ২৪ মার্চ বাংলাদেশ চলচ্চিত্র সার্টিফিকেশন বোর্ড থেকে সর্ব সাধরণের সামনে প্রদর্শনের অনাপত্তি সনদ পায়। সবশেষে মার্চের ৩১ তারিখ পবিত্র ঈদ-উল-ফিতরের দিন চলচ্চিত্রটি মুক্তি পায়।  পুরস্কার ও মনোনয়ন  পুরস্কার বিভাগ মনোনীত ফলাফল সূত্র বাইফা পুরস্কার সেরা চলচ্চিত্র জংলি   সেরা পরিচালক এম রাহিম  সেরা অভিনেতা সিয়াম আহমেদ  সেরা অভিনেত্রী শবনম বুবলি  সেরা গায়ক তাহসান রহমান খানগান: "জনম জনম"  সেরা গায়িকা আতিয়া আনিশাগান: "জনম জনম"  সেরা অভিনেতা (জুরি) সিয়াম আহমেদ  সেরা গায়ক (জুরি) ইমরান মাহমুদুলগান: বন্ধু গো শোনো    তথ্যসূত্র  বহিঃসংযোগ      বিষয়শ্রেণী:২০২৫-এর চলচ্চিত্র বিষয়শ্রেণী:২০২৫-এর নাট্য চলচ্চিত্র বিষয়শ্রেণী:২০২০-এর দশকের বাংলা ভাষার চলচ্চিত্র বিষয়শ্রেণী:২০২০-এর দশকের নাট্য চলচ্চিত্র বিষয়শ্রেণী:বাংলা ভাষার বাংলাদেশী চলচ্চিত্র বিষয়শ্রেণী:বাংলাদেশী নাট্য চলচ্চিত্র বিষয়শ্রেণী:ঢাকায় ধারণকৃত চলচ্চিত্র বিষয়শ্রেণী:মানিকগঞ্জ জেলায় ধারণকৃত চলচ্চিত্র